
Feldolgozási módszerek hatása PET alapú szén nanocsövet tartalmazó kompozitok tulajdonságaira

Kulcsszavak: fröccsöntés, extrúzió, műszaki műanyagok, erősítő anyag, mechanikai tulajdonságok
A műanyagok nélkülözhetetlen szerepet töltenek be napjainkban, mindenhol találkozhatunk velük, az autóalkatrészektől egészen a játékokig, mert tulajdonságaik alapján széles körben kedvelt anyagok. Ma már azonban szinte nincs olyan emberi tevékenység, amely közvetlenül vagy közvetett módon ne járna hulladéktermeléssel. A növekvő termékigény kielégítése már a termelés során nagyobb mértékű műanyag alapanyag felhasználást, több feldolgozási hulladékot, és a folyamat vagy az életciklus végén is több hulladékot eredményez. A hőre lágyuló műanyagokat többféleképpen dolgozhatják fel, PET esetén ez lehet extrúzió, fúvás és fröccsöntés.
Kísérleti munkám során kereskedelmi és tanszéki szelektív gyűjtésből származó PET alapanyagok esetén vizsgáltam a műanyag feldolgozhatóságát szén nanocső jelenlétében és anélkül. Kereskedelmi PET esetén mintegy 34% tulajdonság különbséget tapasztaltam az extrúziós és fröccsöntéses feldolgozás között. Hulladék PET esetén ez a különbség már kisebb volt (16%). Kezeletlen CNT bedolgozása általában csökkentette a mechanikai jellemzőket, mert a szén nanocső homogén eloszlását nem lehetett elérni a feldolgozás során. A kapcsoló ágenssel történő felületkezelés ezzel szemben elősegítette a szén nanocső bekeverését a műanyag ömledékbe mind kereskedelmi, mind pedig hulladék alapanyag esetén, és adalék szerkezettől függően akár 20-35%-kal nagyobb húzó- és hajlítószilárdságot, illetve moduluszt is el lehetett érni. 



